Fremover må lastbiler og andre diesel-osende køretøjer lægge vejen udenom Aalborgs midtby. Miljøzonen dækker fire kvadratkilometer i Aalborg centrum.  Dog er Vesterbro og Strandvejen undtaget. Ifølge Aalborgs Kommunes opgørelse gælder det omkring 200 lastvogne og busser, som plejer at forpeste den aalborgensiske luft. De må nu investere i partikelfiltre eller køre udenom byen. Alligevel byder vognmændene de nye miljøhensyn velkomne. - Vi minimerer udledningen af partikler i de store byer, og det kan jeg kun byde velkommen, siger den nordjyske formand for Dansk Transport og Logistik, Carl Lauritzen, til P4 Nordjylland. Carl Lauritzen forklarer dog, at det kan være dyrt at miljøsikre sine lastvogne med partikelfiltre til 70.000 kroner. Det skriver P4 Nordjylland.

Referat:
Fra kl. 8 her til morgen må vognmænd med miljøbetyngende lastbiler finde andre veje udenom Aalborg. Midtbyen bliver nemlig miljø-zone.